DA Den Europæiske Unions Tidende CE 78/652

(2004/C 78 E/0694)

SKRIFTLIG FORESPØRGSEL P-3830/03

af Juan Ferrández Lezaun (Verts/ALE) til Kommissionen

(8. december 2003)

Om: Udbudsprocedure med henblik på indgåelse af aftaler om infrastrukturarbejder i forbindelse med den spanske vandplan (PHN)

Den spanske regering har indledt udbudsprocedure med henblik på indgåelse af aftaler om infrastrukturprojekter i forbindelse med omledning af vand fra Ebro-floden, nærmere betegnet to afsnit i henholdsvis provinsen Almería (afsnit 46/underafsnit 1) og i Murcia (afsnit 41/underafsnit 1).

Kommissær Bolkestein og det spanske ministerium har erkendt, at den spanske regering har overtrådt direktiv 92/50/EØF (1) om samordning af fremgangsmåderne ved indgåelse af offentlige tjenesteydelsesaftaler, idet den ikke har overholdt bestemmelserne om fri konkurrence ved tildeling af kontrakter.

Kommissionen traf til trods for, at den spanske regering gentagne gange har gjort sig skyldig i overtrædelse af disse bestemmelser, afgørelse om hverken at indlede traktatbrudsprocedure mod den spanske regering eller forpligte denne til at indlede en ny udbudsprocedure.

Kan Kommissionen oplyse, om den har fulgt udbudsproceduren for de to nævnte infrastrukturprojekter? Kan den, hvis dette er tilfældet, bekræfte, at ovennævnte direktiv 92/50/EØF er overholdt?

Kan Kommissionen forsikre, at disse to infrastrukturprojekter overholder Fællesskabets miljøbestemmelser? Og kan den i benægtende fald oplyse, hvilke bestemmelser der er overtrådt og hvorfor, samt hvilke foranstaltninger den agter at træffe i den forbindelse?

Kan Kommissionen bekræfte, at der forud for disse to vandomledningsprojekter er foretaget en cost-benefit-analyse, en feasibilityundersøgelse samt en analyse af de socioøkonomiske konsekvenser som foreskrevet i forordning (EF) nr. 1260/1999 (2)?

Kan Kommissionen endvidere oplyse, om der pr. dags dato er sikret EU-samfinansiering til anlæg af disse to vandomledningsafsnit? Kan den — hvis ja — oplyse, hvilke beløb der er afsat til hvert enkelt afsnit?

Svar afgivet på Kommissionen vegne af Frederik Bolkestein

(30. januar 2004)

Kommissionen vil gerne først og fremmest gøre det klart, at de tjenesteydelsesaftaler vedrørende miljøundersøgelser, som Kommissionen henviser til i sit svar på spørgsmålene fra det ærede medlem De Roo (H-0563/03) i Europa-Parlamentets spørgetid på plenarmødet i oktober 2003 (3) og fra Dührkop (H-688/03) i Europa-Parlamentets spørgetid på plenarmødet i november 2003, (4) blev indgået af Trasagua for nogen tid siden. Kommissionen besluttede ikke at indlede en overtrædelsesprocedure for disse særlige kontrakter af de grunde, som er anført i Kommissionens svar på disse spørgsmål. De kontrakter, som det ærede medlem nu spørger om, indgår i de nye indkaldelser af bud, som Trasagua for nylig har offentliggjort. Trasagua har offentliggjort særskilte udbud for bygge- og anlægskontrakter vedrørende opførelsen af infrastruktur til omledning af vand fra floden Ebro og for tjenesteydelsesaftaler vedrørende konsulentbistand for forskellige aspekter af infrastrukturarbejdet. I den udstrækning deres værdi overskrider EU's tærskler, skal sådanne bygge- og anlægskontrakter opfylde kravene i direktiv 93/37/EØF af 14. juni 1993 om samordning af fremgangsmåderne med hensyn til indgåelse af offentlige bygge- og anlægskontrakter (5), mens tjenesteydelsesaftaler henhører under direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler (6). Kommissionen har forstået, at det ærede medlem først og fremmest spørger, om de pågældende tjenesteydelsesaftaler opfylder kravene i direktiv 92/50/EØF. Disse kontrakter omfatter konsulentbistand og støtte til styringen af arbejdet, miljøanvisninger og arbejdsmiljøkoordinering i forbindelse med opførelsen af de to infrastruktursektioner. Ifølge de oplysninger, Kommissionen råder over, blev udbudsbetingelserne vedrørende disse kontrakter offentliggjort i EUT S 229 af 27. november 2003 og S 230 af 28. november 2003. Endvidere vil Kommissionen gerne påpege, at de spanske myndigheder påtog sig at sikre, at Trasagua fuldt ud anvender fællesskabsbestemmelserne om offentlige aftaler ved tildeling af offentlige kontrakter. Kommissionen har på nuværende tidspunkt ikke nogen oplysninger, der giver anledning til at tro, at disse bestemmelser ikke er blevet overholdt.

Kommissionen har ingen specifikke oplysninger om den pågældende infrastruktur for omledning af vand, der giver anledning til at konkludere, at den pågældende infrastruktur ikke er i overensstemmelse med EU's miljølovgivning. Kommissionen modtager ikke denne form for oplysninger automatisk, medmindre det er projekter, som finansieres af samhørighedsfonden, eller hvor EU-finansiering gennem strukturfondene udgør mere end 50 mio. EUR.

For det tredje stilles der kun krav om en cost-benefit-analyse, en feasibility-undersøgelse og en analyse af de socioøkonomiske konsekvenser af projekterne som foreskrevet i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, hvis der anmodes om medfinansiering fra EU, og hvis projekterne anses for store projekter (7).

Indtil videre har Kommissionen ikke modtaget nogen anmodning om finansiering af de to infrastrukturarbejder, som udbuddene vedrører.

(1) EFT L 209 af 24.7.1992, s. 1.

(2) EFT L 161 af 26.6.1999, s. 1.

(3) Mundtligt svar af 21.10.2003.

(4) Skriftligt svar af 18.11.2003.

(5) EFT L 199 af 9.8.1993.

(6) EFT L 209 af 24.7.1992.

(7) EFT L 161 af 26.6.1999.